Hawelose red Limpopo-man uit seeThembinkosi Gqotso (regs) gee sy verklaring aan Maxwell van Wyk. Foto: Shane Fascio, ER24. ŉ Hawelose man het Vrydagoggend die lewe van ŉ 38-jarige man van Limpopo gered nadat hy byna in die see by Seepunt in Kaapstad verdrink het. “Ooggetuies het omstreeks 08:30 alarm gemaak nadat hulle gesien het hoe die man, wat ten volle geklee was, in die see voor die Protea Hotel meegesleur is,” het Bruce Davidson, stasiebevelvoerder van Nasionale Seereddingsinstituut (NSRI) Bakoven, gesê. Reddingswerkers van verskeie instansie is na die toneel ontbied. Intussen het Thembinkosi Gqotso, die hawelose man wat in die omgewing van Queens Beach woon, gesien die man is in die moeilikheid. Hy het tot by die man geswem en hom terug strand toe gebring. Davidson het gesê die man het mediese behandeling nodig gehad. Hy is op die toneel gestabiliseer en deur ER24 met ŉ ambulans na die New Somerset-hospitaal geneem vir behandeling van byna-verdrinkingsimptome en waarneming vir sekondêre verdrinking. Russel Meiring, woordvoerder van ER24, het gesê Gqotso is ondersoek, maar het nie mediese behandeling nodig gehad nie. Davidson het gesê is dit nie duidelik hoe die man met sy klere aan in die see beland het nie. Hy is glo in Kaapstad vir ŉ konferensie. Die NSRI en Seepunt se raadslid, Jacques Weber, het Gqotso geprys vir sy optrede.